ከፖለቲካ ፓርቲዎች ጋር የሚደረገው ውይይት ቀጣይ መሆኑን ጠቅላይ ሚኒስትር ኃይለማርያም ደሳለኝ ገለጹ
 በአገሪቱ በሰላማዊ መንገድ  ከሚሠሩ የተቃዋሚ ፖለቲካ ፓርቲዎች ጋር የሚካሄደው የመድረክ ውይይት ለወደፊቱም ተጠናክሮ እንደሚቀጥል የኢፈዴሪ ጠቅላይ ሚኒስትር ኃይለማርያም ደሳለኝ ገለጹ ።ጠቅላይ ሚኒስትር ኃይለማሪያም ደሳለኝ በዛሬው ዕለት በአፍሪካ ኢኮኖሚክ አደራሽ ከተለያዩ  የተፎካካሪ ፓርቲዎች ጋር  ባደረጉት ውይይት እንደገለጹት ገዢው ፓርቲ ኢህአዴግ በአገሪቱ ከሚንቀሳቀሱ ተፎካካሪ ፓርቲዎች ጋር የሚያደርገው ውይይት የሚጠቅመው በመሆኑ ለወደፊቱም  ፈቃደኛ ከሆኑ  የፖለቲካ  ፓርቲዎች  ጋር የተለያዩ መድረኮችን በማዘጋጀት ውይይቱን  አጠናክሮ እንደሚቀጥል ተናግረዋል።መንግሥት ለተለያዩ የአገሪቱ የፖለቲካ ፓርቲዎች በጋራ ለመሥራት በዛሬው ዕለት ውይይት  ማድረጉ ቁርጠኝነቱን እንዳለ የሚያሳይ መሆኑን የጠቆሙት ጠቅላይ ሚኒስትሩ  ለወደፊቱም  ያልተሳተፉ ፓርቲዎች በሚዘጋጁ መድረኮች በመሳተፍ ለፖለቲካ ምህዳሩ መስፋት አስተዋጽኦ እንዲያደርጉ ጥሪ አቅርበዋል።ገዢው ፓርቲ የተፎካካሪ የፖለቲካ  ፓርቲዎች የሚያነሷቸውን ችግሮች  ካሉም ተቀራርቦ ለመሥራት  በሩ ክፍት መሆኑን የገለጹት ጠቅላይ ሚኒስትሩ  እውነትን መሠረት ያደረገና ምክንያታዊነትን የተላበሱ ትግል ማካሄድ ለአገር ፤ ለህዝብና ለገዢውም ፓርቲ ገንቢ መሆኑን አስረድተዋል ።በአገሪቱ ያለፉት አምስት ዓመታት የዕድገትና ትራንስፎርሜሽን አፈጻጸምን በተመለከተ ከተለያዩ የፖለቲካ ፓርቲዎች ለቀረበላቸው ጥያቄዎችና አስተያየቶች ምላሽ የሠጡት ጠቅላይ ሚኒስትሩ እንደገለጹት በመጀመሪያ የዕቅድ ዘመን በተለያዩ ዘርፎች ስኬቶች የተመዘገቡ መሆኑንና እንደሚፈገለው ውጤት ያልተገኘባቸውና ጉድለቶች የታዩባቸው ዘርፎችም እንዳሉ አያይዘው ገልጸዋል ።በመልካም አስተዳደር ዙሪያ  ጉድለት እንዳለ መንግሥት በይፋ የተናገረው ጉዳይ መሆኑን የጠቀሱት ጠቅላይ ሚኒስትሩ  ህዝቡ  በስፋት የሚሳተፍበት  መዋቅር በመዘርጋት  ከመንግሥት  ጋር በመቀናጀት  የመልካም አስተዳደር ችግሮችን ለመፍታት ስልት ነድፎ እየተንቀሳቀሰ ይገኛል ብለዋል ።በግብርናው ዘርፍ እየታየ ያለው ዕድገት ቀደም ካሉት ዓመታት ጋር ሲነጻጻር በዕቅዱ መሠረት ውጤት እያስመዘገበ መሆኑን የገለጹት ጠቅላይ ሚኒስትሩ  ከጊዜ ወደ ጊዜ የአርሶአደሩ ምርታማነት  በተጨባጭ  ማንም የሚታዘበው ጉዳይ መሆኑንና ዘርፉ ይበልጥ ፈጣን ዕድገት እንዲያስመዘግብ በአነስተኛና መካከለኛ መስኖ ሥራ ላይ ሰፊ ሥራን መሥራት እንደሚያስፈልግ አብራርተዋል ።በዕቅድ ዘመኑ ከ6  ሚሊዮን  በላይ ለሚሆኑ   ሴቶችና ወጣቶች  በከተሞችና በቤቶች ግንባታ ልማት ዘርፍ  ተጠቃሚ መሆናቸው  የዘርፉን ትልቅ አቅም የሚያመላክት መሆኑን የሚናገሩት ጠቅላይ ሚኒስትሩ በተለይ በሁለተኛው የዕቅድ ዘመን በጥቃቅንና አነስተኛ ዘርፍ ሚሊዮኖችን የሚያሳትፍና ወጣቶችና ሴቶች ላይ  ትኩረት ያደረገ ልማት እንደሚካሄድ ተናግረዋል ።የአገሪቱ የቁጠባ ኢኮኖሚ ትርጉም ባለው ሁኔታ እየተካሄደ መሆኑን የሚገልጹት ጠቅላይ ሚኒስትሩ የአገሪቱን 60 በመቶ የሚሆን በጀትን የሚያክል ገንዘብ በቁጠባ መልኩ እየተሰባሰበ  መሆኑ ኢንቨስትመንትን ከማበረታታቱም በላይ  ኢኮኖሚውን ጤናማ ያደርገዋል ብለዋል ።ከሰው ሠራሽ  ብልሹ አሠራር  መስፈን ጋር በተያያዘ በአገሪቱ  የሸቀጦች ዋጋ  እንዲንር ዋነኛ ምክንያት  መሆኑን  የጠቀሱት ጠቅላይ ሚኒስትሩ  ለመፍትሄውም መንግሥት   የንግድ ሥርዓቱን  የማዘመንና ችግሮችን ቀስ በቀስ  የመፍታት  የለውጥ ፕሮግራም  ተቀርጿል ብለዋል ።